En ung mann ringte politiet i 8.30-tida lørdag morgen med en noe spesiell bønn:

- Han sa han hadde gjort noe galt og ba om å bli straffet. Fortalte at han hadde vært på fest, kjørt bil uten gyldig førerkort, for fort, i fylla, mens han snakka i mobiltelefon, forteller en lettere sjokkert Ivar Bo Nilsson, operasjonsleder i Salten politidistrikt til an.no.

Kjørte på naboen bil

På toppen av det hele hadde mannen, i begynnelsen av 20-årene - kjørt på naboens bil da han skulle parkere.

Politiet kunne ikke annet enn å etterkomme den angrende synderens ønske.

- Vi har sendt en patrulje og hentet ham. Nå er de på legevakta i Fauske for å underbygge forklaringen hans, forteller Nilsson.

Hendelsene fant sted i en av nabokommunene til Fauske.

Det hører med til historien at han fortsatt var full da han ringte politiet.

- Svært uvanlig

Operasjonslederen beskriver henvendelsen som veldig uvanlig.

- Jeg har jobba i politiet i x antall år og aldri opplevd makan, sier han, men understreker:

- Ære være han som står for det han har gjort. Man kan nok si han har en moral som er i overkant i forhold til resten av befolkningen.

Ukjent blad

Mannen er er ukjent blad for politiet. Og straffelette for å erkjenne forholdene, kan han nok regne med, tror operasjonslederen.

- Uten at jeg skal forhåndsprosedere noe: Han er nok godt innafor.